**ประวัติคุณครูบุษยา วงษ์ดี**

คุณครูบุษยา วงษ์ดี เกิดวันที่ 14 สิงหาคม 2499 ณ บ้านเลขที่ 111 หมู่ 3 ตำบลป่าแดง อำเภอเมืองแพร่ จังหวัดแพร่ เป็นบุตรของคุณพ่อปัน คุณแม่แสงดา ผดุงวงศ์ มีพี่น้อง จำนวน 7 คน มีดังนี้

1. นางบุญนาค สมศรี ประกอบอาชีพส่วนตัว

2. นายนภดล ผดุงวงศ์ อดีตไปรษณีย์แพร่ ถึงแก่กรรม

3. นายพิจิตร ผดุงวงศ์ อดีตผู้อำนวยการกลุ่มบริหารการเงินและสินทรัพย์

สพป.แพร่ เขต1

4. นายปิยฉัตร บำบัด อดีตครูโรงเรียนพิริยาลัย จังหวัดแพร่

5. นางสังวร ผดุงวงศ์ อดีตเจ้าหน้าที่เวชระเบียน

6. นางมณี ม่วงทอง อดีตสำนักงานเขตพื้นที่การศึกษาประถมศึกษา แพร่ เขต1

7. นางบุษยา วงษ์ดี อดีตครูโรงเรียนบ้านเกาะอ้ายด้วน

ผู้วายชนม์

**ประวัติการศึกษา**

คุณครูบุษยา วงษ์ดี จบการศึกษาระดับชั้นมัธยมศึกษาปีที่ 3 โรงเรียนนารีรัตน์ จังหวัดแพร่ - ชั้นมัธยมศึกษาปีที่ 4 โรงเรียนพิริยาลัย จังหวัดแพร่

- ประกาศนียบัตรวิชาชีพ วิทยาลัยอาชีวศึกษา แพร่

**ประวัติการรับราชการ**

- บรรจุครั้งแรกโรงเรียนบ้านขอนซุง สุโขทัย

- จากนั้นย้ายมายังโรงเรียนบ้านท่าไผ่ อำเภอสามเงา จังหวัดตาก

- และโรงเรียนบ้านเกาะอ้ายด้วน อำเภอเมืองตาก จังหวัดตาก

จนเกษียณราชการก่อนกำหนด พ.ศ. 2552

**ด้านครอบครัว**

คุณครูบุษยาสมรสกับนายไกรวุฒิ วงษ์ดี อดีตผู้อำนวยการโรงเรียนบ้านหนองบัวเหนือ อำเภอเมืองตาก จังหวัดตาก เมื่อ พ.ศ. 2523 มีบุตร 1 คน ชื่อ นายวัชระ วงษ์ดี ข้าราชการครู คศ.1 รร.ตากพิทยาคม อำเภอเมืองตาก จังหวัดตาก

น้องวัชระ วงษ์ดีหรือน้องหนึ่งบอกความรู้สึกที่มีต่อคุณครูบุษยา วงศ์ดี ผู้เป็นแม่ว่า

คุณแม่แตนเป็นคนใจดี เป็นคนดี อัธยาศัยดี มีน้ำใจ สุขุม เอื้อเฟื้อเผื่อแผ่ รู้จักให้อภัย พูดจาไพเราะ ชอบช่วยเหลือผู้คนต่างๆ ให้คำปรึกษาที่ดีแก่คุณพ่อ ลูกหนึ่งเป็นอย่างดียิ่ง ลูกหนึ่งอยู่กับแม่แตนรู้สึกอบอุ่นมีความสุข และแม่ก็รักลูกและปกป้องลูกมาก ๆ แม้แต่ท่านเจ็บป่วยก็อดทนเพื่อลูก โดยไม่บอกว่าท่านเจ็บเลย ลูกหนึ่งรู้สึกโชคดีมากที่ได้เป็นลูกแม่แตนครับ เมื่อคุณแม่แตนอาวุโสขึ้น น้องหนึ่งก็ตอบแทนบุญคุณเป็นลูกที่ดีกตัญญูรู้คุณต่อคุณพ่อและคุณแม่ โดยเฉพาะเวลาคุณแม่จะไปไหน น้องหนึ่งก็จะพาติดตามท่านไปตลอด แม้กระทั่งท่านป่วยเข้ารักษาตัว ณ โรงพยาบาลตากสินมหาราช ลูกหนึ่งก็จะป้อนน้ำอาหารยาอย่างใกล้ชิดจนลมหายใจเกือบสุดท้าย ขณะที่คุณแม่ตาค้างเนื่องจากเกิดภาวะช็อคนั้น ลูกหนึ่งก็ได้เปิดวิทยุให้คุณแม่แตนฟังธรรมะ ลูกหนึ่งก็พูดย้ำๆว่า “คุณแม่แตนไม่ต้องเป็นห่วงลูกหนึ่ง ลูกหนึ่งดูแลตัวเองได้ ขอให้คุณแม่นอนหลับให้สบายนะ” หนังตาของคุณแม่ก็เริ่มปิดลงเรื่อยๆ การหายใจแผ่วเบาลงจนสิ้นลมหายใจจนวินาทีสุดท้าย ท่านก็จากไปอย่างสงบ

คุณครูบุษยา วงษ์ดี ป่วยจากการที่ปอดติดเชื้อจนหายใจล้มเหลวจากซึมเพราะมีเนื้องอกในสมองและภาวะติดเชื้อที่ปอด เข้ารักษาตัวที่โรงพยาบาลตากสินมหาราช ระหว่างวันที่ 12-21 ตุลาคม 2562 เป็นเวลา 9 วัน แต่อาการไม่ดีขึ้น จนหมดลมหายใจ เมื่อเวลา 20.40 ของวันที่ 21 ตุลาคม 2563

ขอคุณงามความดีที่คุณครูบุษยา ได้กระทำมาจนเป็นพลวปัจจัย นำดวงวิญญาณไปสู่สุขคติสัมปรายภพเทอญ